紫藤
作者：白居易
朝代：唐

paragraphs: 藤花紫蒙茸，藤葉青扶疎。
誰謂好顏色，而爲害有餘。
下如蛇屈盤，上若繩縈紆。
可憐中間樹，束縛成枯株。
柔蔓不自勝，嫋嫋挂空虛。
豈知纏樹木，千夫力不如。
先柔後爲害，有似諛佞徒。
附著君權勢，君迷不肯誅。
又如妖婦人，綢繆蠱其夫。
奇邪壞人室，夫惑不能除。
寄言邦與家，所慎在其初。
毫末不早辨，滋蔓信難圖。
願以藤爲戒，銘之于座隅。